Modul
Vsebina
Kazalo 🔎︎

# Razvojno okolje Basic

Ta odsek opisuje integrirano razvojno okolje (angl. IDE oz. Integrated Development Environment) za Basic, kjer lahko urejate makre v programskem jeziku Basic.

Ta funkcija je v fazi preskušanja in lahko povzroči težave ali nepričakovano vedenje programske opreme. Če jo želite kljub temu omogočiti, izberite LibreOffice – NastavitveOrodja – Možnosti – LibreOffice – Napredno in potrdite polje Omogoči poskusne funkcionalnosti.

Za dostop do tega ukaza ...

Izberite LibreOffice – NastavitveOrodje – Možnosti – LibreOffice – Razvojno okolje Basic.

## Dopolnjevanje kode

Ta funkcija pomaga programerjem v jeziku Basic dokončevati kodo, prihrani napor pri tipkanju ter zmanjša napake pri pisanju kode.

### Omogoči dopolnjevanje kode

Prikaže metode predmeta Basic. Dopolnjevanje kode prikaže metode predmeta Basic, če je predmet razširjene vrste UNO. Funkcija ne deluje z generičnima vrstama Basic: Object in Variant.

Če je spremenljivka vmesnik ali struktura UNO, se pojavi seznamsko polje, če pritisnete piko za imenom spremenljivke (kot je aVar. [pojavi se seznamsko polje]). Njegove metode in spremenljivke se izpišejo v seznamskem polju spodaj. Med predlaganimi metodami in spremenljivkami krmarite s smernimi tipkami. Če želite potrditi izbrani vnos, pritisnite vnašalko ali ga dvokliknite. Če želite zapreti seznamsko polje, pritisnite ubežnico.

Če tipkate ime metode in enkrat pritisnete tabulatorko, zaključite izbrani vnos, z novim pritiskom tabulatorke pa krožite med zadetki z najdaljšo predpono. Primer: če vnesete aVar.aMeth, boste krožili med vnosi aMeth1, aMethod2, aMethod3, drugi vnosi pa ne bodo skriti.

Primer:

        Dim aPicker As com.sun.star.ui.dialogs.XFilePicker

je veljavna definicija spremenljivke, do njenih metod dostopate s piko kot operatorjem (».«):

        aPicker.getDisplayDirectory()

## Predlogi kode

To so pomočniki za kodiranje za programerje v jeziku Basic.

### Samodejno popravljanje

Popravlja velike in male črke spremenljivk in ključnih besed jezika Basic med tipkanjem. Razvojno okolje LibreOffice Basic spremeni vnesene ukaze in spremenljivke Basic v vaši kodi in tako izboljša slog pisanja kode in njeno berljivost. Spremembe kode temeljijo na deklaracijah spremenljivk v programu in na razčlenjenih ukazih LibreOffice Basic.

Primer:

        Dim intVar as Integer

in zapis Intvar bo popravljen v intVar, da se ujema z zapisom v deklaraciji intVar.

Samodejno popravijo se tudi ključne besede programskega jezika Basic (seznam ključnih besed je povzet iz razčlenjevalnika).

Primeri:

Integer, String, ReDim, ElseIf, etc...

### Samozaključi narekovaje

Samodejno doda zaključni narekovaj. Razvojno okolje LibreOffice Basic doda zaključni narekovaj vsakič, ko vnesete začetni narekovaj. Priročno za vstavljanje nizov v kodo Basic.

### Samozaključi oklepaje

Samodejno dopolni nezaključene oklepaje. Razvojno okolje LibreOffice Basic ob vsakem vnosu uklepaja »(« doda zaklepaj »)«.

### Samozaključi podprograme

Samodejno vstavi zaključne ukaze za podprograme. Razvojno okolje LibreOffice Basic doda ukaz End Sub oz. End Function, ko vnesete ukaz Sub oz. Function in pritisnete vnašalko.

## Jezikovne funkcije

### Uporabi razširjene vrste

Dovoli vrsto predmetov UNO kot veljavno vrsto Basic. Ta funkcionalnost razširja standardne vrste programskega jezika Basic z vrstami UNO LibreOffice. To programerjem omogoča določanje spremenljivk s pravo vrsto UNO in je nujno za funkcijo dopolnjevanja kode.

Primer:

        Sub Some_Calc_UNO_Types
        REM A spreadsheet object
            Dim oSheet As com.sun.star.sheet.XSpreadsheet
            oSheet = ThisComponent.getSheets().getByIndex(0)
        REM A cell object
            Dim oCell As com.sun.star.table.XCell
            oCell = oSheet.getCellByPosition(0,0)
        End Sub

Uporaba razširjenih vrst UNO v programih Basic lahko povzroči težave z medopravilnostjo pri izvajanju v drugih pisarniških paketih.

Podobne teme

Razvojno okolje Basic